title: Rozhodnutie Rady (EÚ) 2015/2025 z 26. októbra 2015 o uzavretí Protokolu k Euro-stredomorskej dohode, ktorou sa zakladá pridruženie medzi Európskymi spoločenstvami a ich členskými štátmi na jednej strane a Tuniskou republikou na strane druhej o rámcovej dohode medzi Európskou úniou a Tuniskou republikou o všeobecných zásadách účasti Tuniskej republiky na programoch Únie

text:
               13.11.2015

               SK

               Úradný vestník Európskej únie

               L 297/1

         ROZHODNUTIE RADY (EÚ) 2015/2025
   z 26. októbra 2015
   o uzavretí Protokolu k Euro-stredomorskej dohode, ktorou sa zakladá pridruženie medzi Európskymi spoločenstvami a ich členskými štátmi na jednej strane a Tuniskou republikou na strane druhej o rámcovej dohode medzi Európskou úniou a Tuniskou republikou o všeobecných zásadách účasti Tuniskej republiky na programoch Únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 212 v spojení s jej článkom 218 ods. 6, druhým pododsekom, písm. a) a článkom 218 ods. 7,
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               V súlade s rozhodnutím Rady (EÚ) 2015/575 (1) bol Protokol k k Euro-stredomorskej dohode, ktorou sa zakladá pridruženie medzi Európskymi spoločenstvami a ich členskými štátmi na jednej strane a Tuniskou republikou na strane druhej (2) o rámcovej dohode medzi Európskou úniou a Tuniskou republikou o všeobecných zásadách účasti Tuniskej republiky na programoch Únie (ďalej len „protokol“) podpísaný v mene Únie dňa 17. marca 2015.

               (2)

               Cieľom protokolu je stanoviť finančné a technické pravidlá, ktoré umožnia Tuniskej republike zúčastniť sa na určitých programoch Únie. Horizontálny rámec, ktorý sa ustanovuje protokolom, predstavuje opatrenie zamerané na hospodársku, finančnú a technickú spoluprácu, ktoré umožňuje prístup k pomoci poskytovanej Úniou na základe uvedených programov Únie, a to predovšetkým finančnej pomoci. Tento rámec sa vzťahuje len na tie programy Únie, v súvislosti s ktorými príslušné základné právne akty stanovujú možnosť Tuniskej republike zúčastniť sa. Uzavretie protokolu preto neznamená vykonávanie právomocí v rámci rôznych sektorálnych politík, ktoré sa sledujú týmito programami; tieto právomoci sa vykonávajú pri zriaďovaní programov.

               (3)

               Protokol by sa mal schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Protokol k k Euro-stredomorskej dohode, ktorou sa zakladá pridruženie medzi Európskymi spoločenstvami a ich členskými štátmi na jednej strane a Tuniskou republikou na strane druhej o rámcovej dohode medzi Európskou úniou a Tuniskou republikou o všeobecných zásadách účasti Tuniskej republiky na programoch Únie (3).
   Článok 2
   Predseda Rady vykoná v mene Únie oznámenie podľa článku 10 protokolu (4).
   Článok 3
   Komisia je oprávnená stanoviť v mene Únie spôsob a podmienky účasti Tuniskej republiky na konkrétnom programe Únie, vrátane výšky finančného príspevku, ktorý sa má vyplatiť. Komisia informuje príslušnú pracovnú skupinu Rady.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 26. októbra 2015

            Za Radu

            predsedníčka

         F. MOGHERINI

      (1)  Rozhodnutie Rady (EÚ) 2015/575 zo 17. decembra 2014 o podpise v mene Európskej únie a predbežnom vykonávaní Protokolu k Euro-stredomorskej dohode, ktorou sa zakladá pridruženie medzi Európskymi spoločenstvami a ich členskými štátmi na jednej strane a Tuniskou republikou na strane druhej o rámcovej dohode medzi Európskou úniou a Tuniskou republikou o všeobecných zásadách účasti Tuniskej republiky na programoch Únie (Ú. v. EÚ L 96, 11.4.2015, s. 1.)

      (2)  Ú. v. ES L 97, 30.3.1998, s. 2.

      (3)  Protokol sa uverejnil v Ú. v. EÚ L 96, 11.4.2015, s. 3 spolu s rozhodnutím o podpise.

      (4)  Dátum nadobudnutia platnosti protokolu uverejní Generálny sekretariát Rady v Úradnom vestníku Európskej únie.


title: Rozhodnutie Rady 2003/202/SZBP z 18. marca 2003 o začatí vojenskej operácie EÚ v bývalej juhoslovanskej republike Macedónsko

text:
Dôležité právne oznámenie

|

32003D0202

Úradný vestník L 076 , 22/03/2003 S. 0043 - 0044

		Rozhodnutie Rady 2003/202/SZBPz 18. marca 2003o začatí vojenskej operácie EÚ v bývalej juhoslovanskej republike MacedónskoRADA EURÓPSKEJ ÚNIE,so zreteľom na Zmluvu o Európskej únii, a najmä na jej článok 17 ods. 2 a článok 25,so zreteľom na jednotnú akciu z 27. januára 2003/92/SZBP o ozbrojených silách Európskej únie v bývalej juhoslovanskej republike Macedónsko [1], a najmä na jej článok 3,keďže:(1) Prezident Trajkovski a generálny tajomník/vysoký splnomocnenec si vymenili listy a prezident Trajkovski zaslal ďalší list z 13. marca, ktorým bola Európska únia vyzvaná na začatie operácie v bývalej juhoslovanskej republike Macedónsko.(2) Rada rozhodla 7. februára 2003 o vymenovaní veliteľa operácie a veliteľa ozbrojených síl a vytvorení veliteľstva operácie ozbrojených síl Európskej únie v bývalej juhoslovanskej republike Macedónsko.(3) Výbor pre politiku a bezpečnosť (VPB) sa 18. februára 2003 rozhodol zriadiť Výbor účastníkov operácie v bývalej juhoslovanskej republike Macedónsko.(4) Boli uzatvorené stále dohody o vzťahoch EÚ-NATO a uskutočnila sa výmena listov s NATO o uvoľnení prostriedkov a kapacít NATO na vojenskú operáciu EÚ v bývalej juhoslovanskej republike Macedónsko.(5) Rada schválila 18. marca 2003 operačný plán predložený VPB v rámci spoločnej vojenskej porady.(6) Severoatlantická Rada sa rozhodla ukončiť svoju operáciu "Allied Harmony" v bývalej juhoslovanskej republike Macedónsko s účinnosťou od 31. marca 2003.(7) Očakáva sa, že prebiehajúce vyjednávania o SOFA s vládou bývalej juhoslovanskej republiky Macedónsko sa ukončia predtým, ako sa skončí operácia NATO.(8) V súlade s článkom 6 Protokolu o postavení Dánska, ktorý je pripojený k Zmluve o Európskej únii a k Zmluve o založení Európskeho spoločenstva, Dánsko sa nezúčastňuje na tvorbe a vykonávaní rozhodnutí a akcií Európskej únie, ktoré majú obranné dôsledky. Dánsko sa nezúčastňuje na financovaní operácie,ROZHODLA TAKTO:Článok 1Vojenská operácia EÚ v bývalej juhoslovanskej republike Macedónsko sa začína 31. marca 2003.Článok 2Veliteľ operácie je týmto oprávnený s okamžitým účinkom vydať aktivačný povel (ACTORD) s cieľom rozmiestnenia ozbrojených síl, predtým ako sa po ich príchode do oblasti uskutoční výmena právomoci, a začatia vykonávania misie.Článok 3Očakávaná dĺžka trvania operácie EÚ v bývalej juhoslovanskej republike Macedónsko je šesť mesiacov. Výbor pre politiku a bezpečnosť, na základe porady EUMC, stanovísk veliteľa operácie a berúc do úvahy stanovisko Výboru účastníkov, vypracuje pre Radu odporúčanie na ukončenie operácie. Uvedené bude nasledovať po vyhodnotení pokroku, ktorý sa dosiahol vzhľadom na ciele EÚ.Článok 4Toto rozhodnutie nadobúda účinnosť dňom jeho prijatia.Článok 5Toto rozhodnutie sa uverejní v Úradnom vestníku Európskej únie.V Bruseli 18. marca 2003Za RadupredsedaG. Papandreou[1] Ú. v. EÚ L 34, 11.2.2003, s. 26.--------------------------------------------------


title: Rozhodnutie Rady (SZBP) 2017/1342 zo 17. júla 2017, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) a ktorým sa predlžuje jeho platnosť

text:
               18.7.2017

               SK

               Úradný vestník Európskej únie

               L 185/60

         ROZHODNUTIE RADY (SZBP) 2017/1342
   zo 17. júla 2017,
   ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) a ktorým sa predlžuje jeho platnosť
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 22. mája 2013 prijala rozhodnutie 2013/233/SZBP (1), ktorým sa zriadila pomocná misia Európskej únie pre integrované riadenie hraníc v Líbyi (EUBAM Libya).

               (2)

               Politický a bezpečnostný výbor (PBV) sa 19. januára 2016 dohodol s líbyjskou vládou národnej jednoty na jej žiadosť na použití existujúceho rámca misie EUBAM Libya na účely plánovania prípadnej civilnej spolupráce v oblasti spoločnej bezpečnostnej a obrannej politiky/reformy sektora bezpečnosti, čím sa prispeje k úsiliu podpornej misie Organizácie Spojených národov v Líbyi (UNSMIL), a na tomto základe odsúhlasil predĺženie mandátu misie EUBAM Libya o šesť mesiacov. Rada následne 15. februára 2016 prijala rozhodnutie (SZBP) 2016/207 (2), ktorým sa misia EUBAM Libya predĺžila do 21. augusta 2016.

               (3)

               Rada 4. augusta 2016 prijala rozhodnutie (SZBP) 2016/1339 (3), ktorým sa mení rozhodnutie 2013/233/SZBP a predlžuje jeho platnosť do 21. augusta 2017.

               (4)

               V Maltskom vyhlásení členov Európskej rady o vonkajších aspektoch migrácie z 3. februára 2017 sa zdôraznilo najmä to, že úsilie o stabilizáciu situácie v Líbyi je teraz dôležitejšie ako kedykoľvek predtým a že Únia spraví všetko pre to, aby prispela k dosiahnutiu tohto cieľa. V Líbyi má kľúčový význam budovanie kapacít pre orgány, aby mohli získať kontrolu nad pozemnými a námornými hranicami a bojovať proti tranzitným činnostiam a prevádzačstvu.

               (5)

               Rada vo svojich záveroch o Líbyi zo 6. februára 2017 predovšetkým opätovne potvrdila svoju plnú podporu misii UNSMIL a na záver uviedla, že misia EUBAM Libya bude naďalej spolupracovať s líbyjskými orgánmi a pomáhať im so zreteľom na prípadnú budúcu civilnú misiu v oblasti polície, právneho štátu a riadenia hraníc, len čo to dovolia podmienky.

               (6)

               PBV 4. júla 2017 odsúhlasil na základe strategického preskúmania misie predĺženie mandátu misie EUBAM Libya do 31. decembra 2018.

               (7)

               Vysoký predstaviteľ Únie pre zahraničné veci a bezpečnostnú politiku (ďalej len „VP“) by mal byť v súlade s rozhodnutím Rady 2013/488/EÚ (4) oprávnený sprístupniť Europolu, Frontexu, Organizácii Spojených národov a Interpolu utajované skutočnosti, ktoré boli vypracované na účely misie EUBAM Libya.

               (8)

               Rozhodnutie 2013/233/SZBP by sa preto malo zodpovedajúcim spôsobom zmeniť.

               (9)

               Misia EUBAM Libya sa uskutoční v kontexte situácie, ktorá sa môže zhoršiť a ktorá by mohla ohroziť splnenie cieľov vonkajšej činnosti Únie stanovených v článku 21 zmluvy,

         PRIJALA TOTO ROZHODNUTIE:
   Článok 1
   Rozhodnutie 2013/233/SZBP sa mení takto:

               1.

               Článok 2 sa nahrádza takto:
               „Článok 2
               Ciele
               Misia EUBAM Libya bude poskytovať podporu v rámci komplexného procesu plánovania reformy sektora civilnej bezpečnosti s ohľadom na prípravu možnej civilnej misie spoločnej bezpečnostnej a obrannej politiky (SBOP).
               Misia EUBAM Libya má za cieľ spolupracovať s líbyjskými orgánmi a pomáhať im v oblasti riadenia hraníc, presadzovania práva a širšieho systému trestného súdnictva.“

               2.

               V článku 3 sa odsek 1 nahrádza takto:
               „1.   Na dosiahnutie cieľov stanovených v článku 2 misia EUBAM Libya:

                           a)

                           informuje EÚ na účely plánovania možnej civilnej misie SBOP v oblasti reformy sektora bezpečnosti, pričom úzko spolupracuje s podpornou misiou Organizácie Spojených národov v Líbyi (UNSMIL) a prispieva k jej úsiliu a pôsobí v súčinnosti s legitímnymi líbyjskými orgánmi a ďalšími príslušnými bezpečnostnými prostredníkmi.

                           b)

                           podporuje rozvoj širšieho rámca riadenia hraníc vrátane zabezpečenia kapacít pobrežnej polície ministerstva vnútra (Všeobecná správa pobrežnej bezpečnosti), zapojenia líbyjskej pobrežnej stráže a posilňovania kontaktov s legitímnymi líbyjskými orgánmi na južných hraniciach;

                           c)

                           podporuje budovanie kapacít a strategické plánovanie ministerstva vnútra v oblasti presadzovania práva v Tripolise a rozvoj kapacít v oblasti koordinácie medzi príslušnými líbyjskými orgánmi v boji proti organizovanej trestnej činnosti a terorizmu;

                           d)

                           podporuje širšie budovanie kapacít a pomoc pri strategickom plánovaní ministerstva spravodlivosti vrátane vytvorenia pracovnej skupiny pre reformu trestného súdnictva a prípadných podskupín.“

               3.

               V článku 5 sa odsek 7 nahrádza takto:
               „7.   Civilný veliteľ operácie, vedúci delegácie Únie v Líbyi a vedúci misie EUBAM Libya sa podľa potreby navzájom radia. V prípade potreby by mal byť tiež konzultovaný hlavný poradca Európskej služby pre vonkajšiu činnosť pre otázky rodovej rovnosti žien a mužov.“

               4.

               V článku 6 sa odsek 7 nahrádza takto:
               „7.   Vedúci misie podľa potreby koordinuje činnosť s ostatnými aktérmi Únie na mieste. Bez toho, aby bola dotknutá hierarchia velenia, vedúceho misie politicky usmerňuje na miestnej úrovni vedúci delegácie Únie v Líbyi.“

               5.

               V článku 9 sa odsek 1 nahrádza takto:
               „1.   Misiu EUBAM Libya politicky kontroluje a strategicky riadi PBV pod vedením Rady a VP. Rada týmto poveruje PBV, aby na tento účel prijímal príslušné rozhodnutia v súlade s článkom 38 ods. 3 ZEÚ. Toto poverenie zahŕňa právomoc vymenovať vedúceho misie na návrh VP a meniť plánovacie dokumenty. Rada si ponecháva právomoc rozhodovať o cieľoch a ukončení misie EUBAM Libya.“

               6.

               V článku 11 sa odsek 4 nahrádza takto:
               „4.   Personál misie EUBAM Libya sa pred nastúpením do služby zúčastní povinnej bezpečnostnej prípravy v súlade s plánovacími dokumentmi. Pravidelne tiež absolvuje doškoľovanie na mieste pôsobenia, ktoré organizuje bezpečnostný úradník misie.“

               7.

               V článku 13 ods. 1 sa posledný pododsek nahrádza takto:
               „Referenčná suma určená na pokrytie výdavkov spojených s misiou EUBAM Libya na obdobie od 22. augusta 2016 do 30. novembra 2017 je 17 000 000 EUR.“

               8.

               V článku 15 sa odsek 4 nahrádza takto:
               „4.   VP je v súlade s rozhodnutím 2013/488/EÚ oprávnený sprístupniť Europolu a Frontexu utajované skutočnosti EÚ, ktoré boli vypracované na účely misie EUBAM Libya.“

               9.

               V článku 15 sa dopĺňajú tieto odseky:
               „5.   VP je v súlade s rozhodnutím 2013/488/EÚ oprávnený sprístupniť OSN utajované skutočnosti EÚ do stupňa utajenia ‚RESTREINT UE/EU RESTRICTED‘, ktoré boli vypracované na účely misie EUBAM Libya.
               6.   VP je v súlade s rozhodnutím 2013/488/EÚ oprávnený sprístupniť INTERPOL-u utajované skutočnosti EÚ, ktoré boli vypracované na účely misie EUBAM Libya. Až do uzavretia dohody medzi Úniou a INTERPOL-om môže misia EUBAM Libya sprístupňovať takéto informácie národným ústredniam INTERPOL-u v členských štátoch, v súlade s dohodami, ktoré sa uzavrú medzi veliteľom civilnej operácie a vedúcim príslušnej národnej ústredne.
               7.   VP je oprávnený uzatvárať dohody potrebné na vykonávanie ustanovení tohto článku týkajúcich sa výmeny informácií.
               8.   VP môže poverenia na sprístupnenie informácií, ako aj možnosť uzavierať dohody uvedené v tomto článku, delegovať na osoby, ktoré patria do právomoci VP, na veliteľa civilnej operácie a/alebo na vedúceho misie.“

               10.

               V článku 16 sa druhý odsek nahrádza takto:
               „Uplatňuje sa do 31. decembra 2018.“

         Článok 2
   Toto rozhodnutie nadobúda účinnosť dňom jeho prijatia.

      V Bruseli 17. júla 2017

            Za Radu

            predsedníčka

         F. MOGHERINI

      (1)  Rozhodnutie Rady 2013/233/SZBP z 22. mája 2013 o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 138, 24.5.2013, s. 15).

      (2)  Rozhodnutie Rady (SZBP) 2016/207 z 15. februára 2016, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 39, 16.2.2016, s. 45).

      (3)  Rozhodnutie Rady (SZBP) 2016/1339 zo 4. augusta 2016, ktorým sa mení a predlžuje rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 212, 5.8.2016, s. 111).

      (4)  Rozhodnutie Rady 2013/488/EÚ z 23. septembra 2013 o bezpečnostných predpisoch na ochranu utajovaných skutočností EÚ (Ú. v. EÚ L 274, 15.10.2013, s. 1).


title: 2013/549/EÚ: Rozhodnutie Európskeho parlamentu zo 17. apríla 2013 o absolutóriu za plnenie všeobecného rozpočtu Európskej únie za rozpočtový rok 2011, oddiel VIII – Európsky ombudsman

text:
               16.11.2013

               SK

               Úradný vestník Európskej únie

               L 308/133

      ROZHODNUTIE EURÓPSKEHO PARLAMENTU

   zo 17. apríla 2013
   o absolutóriu za plnenie všeobecného rozpočtu Európskej únie za rozpočtový rok 2011, oddiel VIII – Európsky ombudsman
   (2013/549/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2011 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0231/2012] (2),

               —

               so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a o zrušení nariadenia Rady (ES, Euratom) č. 1605/2002 (6), a najmä na jeho články 164, 165 a 166,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0094/2013),

               1.

               udeľuje európskemu ombudsmanovi absolutórium za plnenie jeho rozpočtu za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 68, 15.3.2011.

      (2)  Ú. v. EÚ C 348, 14.11.2012, s. 1.

      (3)  Ú. v. EÚ C 344, 12.11.2012, s. 1.

      (4)  Ú. v. EÚ C 348, 14.11.2012, s. 130.

      (5)  Ú. v. ES L 248, 16.9.2002, s. 1.

      (6)  Ú. v. EÚ L 298, 26.10.2012, s. 1.

         UZNESENIE EURÓPSKEHO PARLAMENTU

      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2011, oddiel VIII – Európsky ombudsman
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2011 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0231/2012] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie a o zrušení nariadenia Rady (ES, Euratom) č. 1605/2002 (6), a najmä na jeho články 164, 165 a 166,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0094/2013),

                  1.

                  s uspokojením berie na vedomie, že Dvor audítorov uviedol vo svojej výročnej správe za rok 2011, že u európskeho ombudsmana (ďalej len „ombudsman“) neboli zistené žiadne významné nedostatky v súvislosti s kontrolovanými oblasťami vzťahujúcimi sa na ľudské zdroje a verejné obstarávanie;

                  2.

                  víta skutočnosť, že Dvor audítorov dospel na základe svojho auditu k záveru, že v platbách ako celku za rok končiaci sa 31. decembrom 2011, ktoré sa vzťahujú na administratívne a iné výdavky inštitúcii a orgánov, sa nevyskytli významné chyby;

                  3.

                  zdôrazňuje, že rozpočet ombudsmana je čisto administratívny a v roku 2011 predstavoval 9 427 395 EUR, pričom 7 318 795 EUR sa vyčlenilo na hlavu I (výdavky vzťahujúce sa na osoby pracujúce v inštitúcii), 1 469 200 EUR na hlavu II (budovy, zariadenie a rôzne administratívne výdavky) a 639 400 EUR na hlavu III (výdavky v súvislosti s výkonom osobitných úloh inštitúcie);

                  4.

                  berie na vedomie, že z celkových rozpočtových prostriedkov bolo 92,54 % vyčlenených na záväzky (89,65 % v roku 2010) a 85,62 % bolo vyčlenených na platby (84,03 % v roku 2010), a víta zlepšenie miery využívania prostriedkov; požaduje, aby sa vyvinulo ďalšie úsilie o zlepšenie miery využívania prostriedkov a aby sa vykonané zmeny sledovali;

                  5.

                  požaduje, aby sa bezodkladne splnila povinnosť zlepšiť finančné plánovanie s cieľom zaistiť tak efektívnejšie plnenie rozpočtu;

                  6.

                  víta ombudsmanov ročný plán riadenia na rok 2011, ktorý obsahuje kľúčové ukazovatele výkonnosti na meranie výkonnosti úradu pri dosahovaní stanovených cieľov;

                  7.

                  vyzýva ombudsmana, aby v budúcej výročnej správe o činnosti uviedol mieru nevyužitia tlmočníckych služieb požadovaných v danom roku;

                  8.

                  víta záver vnútorného audítora, že ombudsman vykonal dva z troch odporúčaní zameraných na zlepšenie vnútorných postupov riadenia a kontroly pri spracovávaní žiadostí o platby úradu ombudsmana; zdôrazňuje, že je ešte potrebné dosiahnuť zlepšenie, pokiaľ ide o včasné informovanie o skutočne vykonaných platbách; požaduje, aby sa okamžite vykonalo tretie odporúčanie týkajúce sa včasnejšieho informovania o skutočne vykonaných platbách;

                  9.

                  žiada udržateľné zvýšenie percentuálneho podielu rozhodnutí o prípustnosti prijatých do jedného mesiaca od doručenia sťažnosti, ktorý v roku 2011 dosiahol 70 %; domnieva sa, že reštrukturalizácia úradu ombudsmana, ktorá sa začala v roku 2012, môže spolu s racionalizáciou postupov pri registrácii prispieť k zlepšeniu výkonnosti oddelenia pre vybavovanie sťažností v nadchádzajúcich rokoch;

                  10.

                  so znepokojením konštatuje, že priemerná dĺžka vyšetrovania sa v roku 2011 naďalej zvyšovala, pričom iba 66 % prípadov bolo uzavretých do 12 mesiacov a 80 % prípadov bolo uzavretých do 18 mesiacov; žiada podstatné zvýšenie tohto podielu; vyzýva ombudsmana, aby objasnil, aké percento prípadov zahŕňa viac ako jedno kolo vyšetrovaní a kedy sa vyžaduje druhé kolo vyšetrovaní;

                  11.

                  vyzýva ombudsmana, aby v záujme skrátenia dĺžky postupov zahrnul do svojej výročnej správy údaje o percentuálnom podiele zdrojov, ktoré ovplyvňujú vybavovanie sťažností predložených verejnosťou, a o opatreniach, ktoré považuje za potrebné na zrýchlenie a zefektívnenie služieb, predovšetkým cestou prerozdelenia zdrojov;

                  12.

                  vyzýva ombudsmana, aby vo svojej výročnej správe uvádzal, akým spôsobom oslovuje občanov a koľko prostriedkov z rozpočtu vynakladá na tento účel;

                  13.

                  vyzýva úrad ombudsmana, aby do budúcej výročnej správy o činnosti zahrnul podrobný prehľad všetkých ľudských zdrojov, ktoré má ombudsman k dispozícii, a to podľa kategórie, triedy, pohlavia, účasti na odbornom vzdelávaní a štátnej príslušnosti, a aby poskytol úplný súbor dokumentov požadovaných za predchádzajúce roky;

                  14.

                  zdôrazňuje, že výročná správa o činnosti ombudsmana za rok 2011 bola prijatá na plenárnej schôdzi v októbri 2012, a vyjadruje spokojnosť s pripomienkami uvedenými v tejto správe.

         (1)  Ú. v. EÚ L 68, 15.3.2011.

         (2)  Ú. v. EÚ C 348, 14.11.2012, s. 1.

         (3)  Ú. v. EÚ C 344, 12.11.2012, s. 1.

         (4)  Ú. v. EÚ C 348, 14.11.2012, s. 130.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 298, 26.10.2012, s. 1.


title: Postup pridružených výborov a zistenie uznášaniaschopnosti (výklad článku 47 a článku 149 ods. 4 rokovacieho poriadku) Rozhodnutie Európskeho parlamentu z  19. februára 2009 o výklade článku 47 a článku 149 ods. 4 rokovacieho poriadku, pokiaľ ide o postup pridružených výborov a o zistenie uznášaniaschopnosti

text:
               25.3.2010

               SK

               Úradný vestník Európskej únie

               CE 76/93

         Štvrtok 19. februára 2009Postup pridružených výborov a zistenie uznášaniaschopnosti (výklad článku 47 a článku 149 ods. 4 rokovacieho poriadku)
   P6_TA(2009)0080
   Rozhodnutie Európskeho parlamentu z 19. februára 2009 o výklade článku 47 a článku 149 ods. 4 rokovacieho poriadku, pokiaľ ide o postup pridružených výborov a o zistenie uznášaniaschopnosti
   2010/C 76 E/18

      Európsky parlament,
   so zreteľom na listy predsedu Výboru pre ústavné veci z 27. januára 2009 a z 13. februára 2009,
   so zreteľom na článok 201 rokovacieho poriadku,

               1.

               rozhodol pripojiť tento výklad k článku 47:
               „Na účely preskúmania medzinárodných dohôd podľa článku 83 sa nemôže uplatniť postup pridružených výborov podľa článku 47 na postup súhlasu v zmysle článku 75.“;

               2.

               rozhodol pripojiť tento výklad k článku 149 ods. 4:
               „Poslanci, ktorí podali žiadosť o zistenie uznášaniaschopnosti, musia byť v čase, keď sa predkladá táto žiadosť, prítomní v rokovacej sále.“;

               3.

               poveruje svojho predsedu, aby toto rozhodnutie postúpil pre informáciu Rade a Komisii.


title: 2004/541/: 2004/541/ES:#Rozhodnutie Rady z 5. júla 2004 o zástupcoch troch zainteresovaných strán a ich náhradníkoch v správnej rade Európskej agentúry pre bezpečnosť sietí a informácií

text:
               10.7.2004

               SK

               Úradný vestník Európskej únie

               L 240/6

      ROZHODNUTIE RADY

   z 5. júla 2004
   o zástupcoch troch zainteresovaných strán a ich náhradníkoch v správnej rade Európskej agentúry pre bezpečnosť sietí a informácií
   (2004/541/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie (ES) č. 460/2004 Európskeho parlamentu a Rady z 10. marca 2004, ktorým sa zakladá Európska agentúra pre bezpečnosť sietí a informácií (1), ďalej len „agentúra“, a najmä na jeho článok 6,
   so zreteľom na návrh Komisie z 28. mája 2004,
   keďže:

               (1)

               Článok 6 tohto nariadenia stanovuje, že správna rada agentúry sa skladá z jedného zástupcu každého členského štátu a troch zástupcov Komisie, ako aj troch zástupcov bez hlasovacieho práva, ktorých navrhuje Komisia a menuje Rada, pričom každý z nich zastupuje jednu z týchto skupín:

                           a)

                           odvetvie informačných a komunikačných technológií;

                           b)

                           skupiny spotrebiteľov;

                           c)

                           akademických odborníkov z oblasti bezpečnosti sietí a informácií.

               (2)

               Komisia vyzvala členské štáty, aby pokračovali v menovaní zástupcov členských štátov v správnej rade a ich náhradníkov, ktorí ich zastupujú v prípade neprítomnosti.

               (3)

               V snahe umožniť agentúre začať urýchlene pracovať je potrebné, aby Správna rada agentúry začala pracovať čo najskôr,

         ROZHODLA TAKTO:
   Jediný článok
   Zoznam členov a ich náhradníkov, ktorí zastupujú tri skupiny zainteresovaných strán v správnej rade Európskej agentúry pre bezpečnosť sietí a informácií:

               Členovia

               Náhradníci

               Odvetvie informačných a komunikačných technológií

               Mark MacGann

               Berit Svendsen

               Skupiny spotrebiteľov

               Markus Bautsch

               Jim Murray

               Akademickí odborníci z oblasti bezpečnosti sietí a informácií

               Kai Rannenberg

               Niko Schlammberger

      V Bruseli 5. júla 2004

            Za Radu

            predseda

         G. ZALM

      (1)  Ú. v. EÚ L 77, 13.3.2004, s. 1.


title: Rozhodnutie Európskeho parlamentu a Rady (EÚ) 2015/44 zo 17. decembra 2014 o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z  2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (žiadosť EGF/2013/014 FR/Air France, Francúzsko)

text:
               14.1.2015

               SK

               Úradný vestník Európskej únie

               L 8/18

         ROZHODNUTIE EURÓPSKEHO PARLAMENTU A RADY (EÚ) 2015/44
   zo 17. decembra 2014
   o mobilizácii Európskeho fondu na prispôsobenie sa globalizácii podľa bodu 13 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
   (žiadosť EGF/2013/014 FR/Air France, Francúzsko)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (1), a najmä na jeho článok 12 ods. 3,
   so zreteľom na nariadenie Európskeho parlamentu a Rady (EÚ) č. 1309/2013 zo 17. decembra 2013 o Európskom fonde na prispôsobenie sa globalizácii (2014–2020) a o zrušení nariadenia (ES) č. 1927/2006 (2),
   so zreteľom na nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (3), a najmä na jeho článok 12,
   so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení (4), a najmä na jej bod 13,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri ich opätovnom začleňovaní do trhu práce.

               (2)

               EGF nesmie prekročiť maximálnu ročnú sumu 150 miliónov EUR (v cenách z roku 2011), ako je stanovené v článku 12 nariadenia (EÚ, Euratom) č. 1311/2013.

               (3)

               Francúzsko predložilo 20. decembra 2013 žiadosť o mobilizáciu EGF v súvislosti s prepúšťaním v spoločnosti Air France a do 24. júla 2014 ju doplnilo o dodatočné informácie. Táto žiadosť spĺňa požiadavky na určenie finančných príspevkov podľa článku 10 nariadenia (ES) č. 1927/2006. Komisia preto navrhuje mobilizovať prostriedky vo výške 25 937 813 EUR.

               (4)

               EGF by sa mal preto mobilizovať s cieľom poskytnúť finančný príspevok v súvislosti so žiadosťou Francúzska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2014 sa mobilizuje Európsky fond na prispôsobenie sa globalizácii s cieľom poskytnúť sumu 25 937 813 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 17. decembra 2014

            Za Európsky parlament

            predseda

         M. SCHULZ

            Za Radu

            predseda

         B. DELLA VEDOVA

      (1)  Ú. v. EÚ L 406, 30.12.2006, s. 1.

      (2)  Ú. v. EÚ L 347, 20.12.2013, s. 855.

      (3)  Ú. v. EÚ L 347, 20.12.2013, s. 884.

      (4)  Ú. v. EÚ C 373, 20.12.2013, s. 1.


title: Rozhodnutie Európskeho parlamentu (EÚ, Euratom) 2016/1460 z 28. apríla 2016 o absolutóriu za plnenie všeobecného rozpočtu Európskej únie za rozpočtový rok 2014, oddiel III – Komisia

text:
               14.9.2016

               SK

               Úradný vestník Európskej únie

               L 246/25

         ROZHODNUTIE EURÓPSKEHO PARLAMENTU (EÚ, EURATOM) 2016/1460
   z 28. apríla 2016
   o absolutóriu za plnenie všeobecného rozpočtu Európskej únie za rozpočtový rok 2014, oddiel III – Komisia
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2014 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2014 [COM(2015) 377 – C8-0199/2015] (2),

               —

               so zreteľom na správu Komisie o následných opatreniach k udeleniu absolutória za rozpočtový rok 2013 [COM(2015) 505) a na pracovné dokumenty útvarov Komisie k nej pripojené [SWD(2015) 194 a SWD(2015) 195],

               —

               so zreteľom na oznámenie Komisie z 3. júna 2015 s názvom Súhrn výsledkov Komisie v oblasti riadenia za rok 2014 [COM(2015) 279] a na pripojené prílohy,

               —

               so zreteľom na výročnú správu Komisie o hodnotení financií Únie na základe dosiahnutých výsledkov [COM(2015) 313] a na pracovné dokumenty útvarov Komisie k nej pripojené [SWD(2015) 124, SWD(2015) 125],

               —

               so zreteľom na výročnú správu Komisie o vnútorných auditoch vykonaných v roku 2014 pre orgán udeľujúci absolutórium [COM(2015) 441] a pracovný dokument útvarov Komisie k nej pripojený [SWD(2015) 170],

               —

               so zreteľom na výročnú správu Dvora audítorov o plnení rozpočtu za rozpočtový rok 2014 spolu s odpoveďami inštitúcií (3) a na osobitné správy Dvora audítorov,

               —

               so zreteľom na vyhlásenie o vierohodnosti (4) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória Komisii za plnenie rozpočtu za rozpočtový rok 2014 (05583/2016 – C8-0042/2016),

               —

               so zreteľom na oznámenie Komisie z 8. októbra 2015 Európskemu parlamentu, Rade a Dvoru audítorov o ochrane rozpočtu EÚ do konca roka 2014 [COM(2015) 503],

               —

               so zreteľom na články 317, 318 a 319 Zmluvy o fungovaní Európskej únie,

               —

               so zreteľom na článok 106a Zmluvy o založení Európskeho spoločenstva pre atómovú energiu,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (5), a najmä na jeho články 62, 164, 165 a 166,

               —

               so zreteľom na článok 93 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanoviská iných príslušných výborov (A8-0140/2016),

               A.

               keďže podľa článku 17 ods. 1 Zmluvy o Európskej únii Komisia plní rozpočet a riadi programy a podľa článku 317 Zmluvy o fungovaní Európskej únie Komisia plní rozpočet v spolupráci s členskými štátmi, na vlastnú zodpovednosť, v súlade so zásadami riadneho finančného hospodárenia;

               1.

               udeľuje Komisii absolutórium za plnenie všeobecného rozpočtu Európskej únie za rozpočtový rok 2014;

               2.

               uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2014, oddiel III – Komisia a výkonné agentúry, ako aj vo svojom uznesení z 28. apríla 2016 o osobitných správach Dvora audítorov v súvislosti s udelením absolutória Komisii za rozpočtový rok 2014 (6);

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Dvoru audítorov a Európskej investičnej banke, ako aj národným parlamentom a národným a regionálnym kontrolným orgánom členských štátov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 51, 20.2.2014.

      (2)  Ú. v. EÚ C 377, 13.11.2015, s. 1.

      (3)  Ú. v. EÚ C 373, 10.11.2015, s. 1.

      (4)  Ú. v. EÚ C 377, 13.11.2015, s. 146.

      (5)  Ú. v. EÚ L 298, 26.10.2012, s. 1.

      (6)  Prijaté texty, P8_TA(2016)0148 (pozri stranu 91 tohto úradného vestníka).


title: 2007/215/ES: Rozhodnutie Rady z  29. januára 2007 , ktorým sa mení a dopĺňa rozhodnutie 2004/676/ES týkajúce sa Služobného poriadku Európskej obrannej agentúry

text:
               5.4.2007

               SK

               Úradný vestník Európskej únie

               L 95/21

      ROZHODNUTIE RADY

   z 29. januára 2007,
   ktorým sa mení a dopĺňa rozhodnutie 2004/676/ES týkajúce sa Služobného poriadku Európskej obrannej agentúry
   (2007/215/ES)
   RADA EURÓPSKEJ ÚNIE,
   so zreteľom na jednotnú akciu Rady 2004/551/SZBP z 12. júla 2004 o zriadení Európskej obrannej agentúry (1), a najmä na jej článok 11 ods. 3 bod 3.1,
   so zreteľom na rozhodnutie Rady 2004/676/ES z 24. septembra 2004 týkajúce sa Služobného poriadku Európskej obrannej agentúry (2), a najmä na jeho článok 170 ods. 2,
   so zreteľom na návrh riadiaceho výboru Európskej obrannej agentúry,
   keďže:

               (1)

               V záujme zabezpečenia harmonizovanejšieho prístupu k ľudským zdrojom v európskej verejnej službe je vhodné zosúladiť ustanovenia Služobného poriadku Európskej obrannej agentúry so zodpovedajúcimi ustanoveniami Služobného poriadku úradníkov Európskych spoločenstiev a Podmienok zamestnávania ostatných zamestnancov Európskych spoločenstiev, najmä pokiaľ ide o ustanovenia o príspevku na presídlenie, odchodné, príspevku na nezaopatrené dieťa, dodržiavaní zásady nediskriminácie a o dávkach určených pre pracovníkov vymenovaných za vedúceho oddelenia, riaditeľa alebo generálneho riaditeľa. Z rovnakého dôvodu je potrebné zohľadniť skúsenosti získané pri uplatňovaní uvedených ustanovení Služobného poriadku úradníkov Európskych spoločenstiev a Podmienok zamestnávania ostatných zamestnancov Európskych spoločenstiev.

               (2)

               Je vhodné pristúpiť k zosúladeniu ustanovení Služobného poriadku Európskej obrannej agentúry so zodpovedajúcimi ustanoveniami Služobného poriadku úradníkov Európskych spoločenstiev a Podmienok zamestnávania ostatných zamestnancov Európskych spoločenstiev, pričom je potrebné rešpektovať práva, ktoré nadobudnú zamestnanci Európskej obrannej agentúry predtým, ako nadobudnú tieto zmeny a doplnenia účinnosť, a zohľadniť ich oprávnené očakávania.

               (3)

               Od prijatia Služobného poriadku Európskej obrannej agentúry v roku 2004 sa v znení našlo niekoľko nezrovnalostí. Je ich potrebné opraviť.

               (4)

               Služobný poriadok Európskej obrannej agentúry ustanovený rozhodnutím 2004/676/ES by sa preto mal zodpovedajúcim spôsobom zmeniť a doplniť,

         ROZHODLA TAKTO:
   Článok 1
   Rozhodnutie 2004/676/ES sa týmto mení a dopĺňa takto:

               1.

               V článku 5 ods. 4 sa prvý pododsek nahrádza takto:
               „4.   Na účely odseku 1 sa za osobu so zdravotným postihnutím považuje osoba, ktorá má telesné alebo duševné postihnutie, ktoré je alebo pravdepodobne bude trvalé. Postihnutie sa určí podľa postupu ustanoveného v článku 37.“

               2.

               Článok 10 ods. 2 sa nahrádza takto:
               „2.   Dočasný zamestnanec neprijme bez povolenia OOUPZ od žiadnej vlády ani od žiadneho iného zdroja mimo agentúry nijakú poctu, vyznamenanie, láskavosť, dar ani platbu akéhokoľvek druhu, pokiaľ ich nezíska za služby poskytnuté pred jeho vymenovaním alebo počas mimoriadnej dovolenky na vojenskú alebo inú štátnu službu a v súvislosti s takouto službou.“

               3.

               V článku 21 sa druhý pododsek nahrádza takto:
               „Ustanovenia predchádzajúceho pododseku sa nevzťahujú na dočasného zamestnanca ani bývalého dočasného zamestnanca, ktorý vypovedá pred odvolacou komisiou alebo pred disciplinárnou komisiou orgánu o záležitosti týkajúcej sa dočasného zamestnanca alebo bývalého dočasného zamestnanca.“

               4.

               Článok 27 ods. 1 písm. b) sa nahrádza takto:

                           „b)

                           dočasný zamestnanec už oznámil tie isté informácie agentúre a umožnil agentúre podniknúť potrebné kroky v lehote, ktorú stanovila podľa zložitosti prípadu. Dočasný zamestnanec je o tejto lehote riadne informovaný do 60 dní.“

               5.

               Článok 36 sa mení a dopĺňa takto:

                           a)

                           V odseku 1 sa dopĺňa tento pododsek:
                           „Žiadne pracovné miesta sa nevyhradzujú pre štátnych príslušníkov určitého členského štátu.“

                           b)

                           V odseku 2 sa písmeno e) nahrádza takto:

                                       „e)

                                       predloží doklad o dôkladnej znalosti jedného z jazykov zúčastnených členských štátov a o uspokojivej znalosti ďalšieho jazyka zúčastnených členských štátov v rozsahu potrebnom pre plnenie svojich povinností.“

               6.

               Článok 39 sa mení a dopĺňa takto:

                           a)

                           Súčasný odsek 2 sa prečísluje na odsek 3.

                           b)

                           Dopĺňa sa nový odsek 2:
                           „2.   Dočasný zamestnanec, ktorý bol zaradený do jedného stupňa vo svojej triede počas dvoch rokov, sa automaticky preradí do nasledujúceho stupňa v tejto triede.
                           Ak je dočasný zamestnanec vymenovaný za vedúceho oddelenia, riaditeľa alebo generálneho riaditeľa a ak počas prvých deviatich mesiacov uspokojivo plnil svoje nové povinnosti, je so spätnou platnosťou povýšený o jeden stupeň v triede, do ktorej patril v čase nadobudnutia účinnosti vymenovania. Toto povýšenie vedie k zvýšeniu jeho základného mesačného platu, ktoré zodpovedá percentuálnemu rozdielu medzi prvým a druhým stupňom v každej triede.“

               7.

               V článku 40 sa vypúšťa druhý pododsek.

               8.

               V článku 59 sa vypúšťa odsek 9.

               9.

               V článku 63 sa odsek 2 nahrádza takto:
               „2.   Príspevok na presídlenie ustanovený v článku 6 prílohy V sa poskytne dočasným zamestnancom, ktorí ukončili štvorročnú službu. Dočasný zamestnanec, ktorý ukončil službu trvajúcu viac ako jeden rok, ale menej ako štyri roky, má nárok na príspevok na presídlenie úmerný dĺžke jeho služby, pričom neúplné roky sa nezohľadnia.“

               10.

               V prílohe V sa dopĺňa tento článok:
               „Článok 2a
               Bez ohľadu na článok 2 ods. 1 sa príspevok na nezaopatrené dieťa v uvedených obdobiach nahrádza týmito sumami:

                           1.2.2007–31.12.2007

                           302,35 EUR

                           1.1.2008–31.12.2008

                           315,53 EUR

                     Uvedená stupnica sa preskúma pri každej úprave odmien podľa článku 59 služobného poriadku.“

               11.

               V prílohe V sa článok 3 ods. 2 nahrádza takto:
               „2.   Na každé nezaopatrené dieťa v zmysle článku 2 ods. 2, ktoré je mladšie ako šesť rokov alebo ktoré ešte pravidelne nenavštevuje denné štúdium na základnej alebo strednej škole, sa výška príspevku stanovuje takto:

                           1.2.2007–31.8.2007

                           48,17 EUR

                           1.9.2007–31.8.2008

                           64,24 EUR

                           od 1.9.2008

                           80,30 EUR

                     Uvedená stupnica sa preskúma pri každej úprave odmien podľa článku 59 služobného poriadku.“

               12.

               V prílohe VI sa článok 1 nahrádza takto:
               „Článok 1
               1.   Zamestnanec, ktorého služba skončí inak než z dôvodu úmrtia alebo invalidity, má pri odchode zo služby nárok:

                           a)

                           na vyplatenie odchodného vo výške trojnásobku súm, ktoré boli odpočítané z jeho základného platu ako príspevky na dôchodok, po odčítaní všetkých súm vyplatených podľa článkov 90 a 131 služobného poriadku, ak neukončil prvý rok služby;

                           b)

                           v ostatných prípadoch má nárok:

                                       1.

                                       na prevedenie poistno-technického ekvivalentu svojich práv na starobný dôchodok v agentúre aktualizovaného ku dňu prevodu do dôchodkového fondu správy alebo organizácie alebo do dôchodkového fondu, v ktorom získava svoj starobný dôchodok na základe činnosti, ktorú vykonáva ako zamestnanec alebo samostatne zárobkovo činná osoba, alebo

                                       2.

                                       na vyplatenie poistno-technického ekvivalentu týchto dávok do súkromnej poisťovne alebo súkromného dôchodkového fondu podľa vlastného výberu pod podmienkou, že táto poisťovňa alebo fond zaručí, že:

                                                   i)

                                                   kapitál sa nevyplatí;

                                                   ii)

                                                   mesačný príjem sa bude vyplácať najskôr od veku 60 rokov a najneskôr od veku 65 rokov;

                                                   iii)

                                                   je zahrnutá aj rezerva na pozostalostný dôchodok;

                                                   iv)

                                                   prechod do inej poisťovne alebo iného fondu bude povolený, iba ak tieto fondy spĺňajú podmienky ustanovené v bodoch i), ii) a iii).

                     2.   Odchylne od odseku 1 písm. b) zamestnanec, ktorý od nastúpenia do služobného pomeru odvádzal platby na účely vzniku alebo zachovania práv na dôchodok do vnútroštátneho systému dôchodkového zabezpečenia, súkromného systému poistenia alebo dôchodkového fondu podľa svojho výberu, ktorý spĺňa požiadavky uvedené v odseku 1, a ktorého služba sa skončí z iných dôvodov ako z dôvodu úmrtia alebo invalidity, má pri odchode zo služby nárok na odchodné zodpovedajúce poistno-technickej hodnote svojich práv na dôchodok, ktoré získal počas služby v agentúre. V týchto prípadoch sa platby vykonané na účely vzniku alebo zachovania jeho práv na dôchodok v rámci vnútroštátneho systému dôchodkového zabezpečenia pri uplatnení článku 90 alebo 131 odpočítajú od odchodného.
               3.   Ak sa služba zamestnanca ukončí jeho odvolaním z funkcie, odchodné, ktoré mu má byť vyplatené, alebo prípadne poistno-technický ekvivalent, ktorý sa má previesť, sa stanoví na základe rozhodnutia prijatého v súlade s článkom 146 služobného poriadku.“

         Článok 2
   Toto rozhodnutie nadobúda účinnosť dňom jeho prijatia. Uverejní sa v Úradnom vestníku Európskej únie.

      V Bruseli 29. januára 2007

            Za Radu

            predseda

         Horst SEEHOFER

      (1)  Ú. v. EÚ L 245, 17.7.2004, s. 17.

      (2)  Ú. v. EÚ L 310, 7.10.2004, s. 9.


title: 2010/611/EÚ: Rozhodnutie Komisie z  8. októbra 2010 , ktorým sa mení a dopĺňa rozhodnutie 2006/241/ES, pokiaľ ide o dovoz guána z Madagaskaru [oznámené pod číslom K(2010) 6798]  Text s významom pre EHP

text:
               9.10.2010

               SK

               Úradný vestník Európskej únie

               L 266/62

         ROZHODNUTIE KOMISIE
   z 8. októbra 2010,
   ktorým sa mení a dopĺňa rozhodnutie 2006/241/ES, pokiaľ ide o dovoz guána z Madagaskaru
   [oznámené pod číslom K(2010) 6798]
   (Text s významom pre EHP)
   (2010/611/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1), a najmä na jej článok 22 ods. 6,
   keďže:

               (1)

               V rozhodnutí Komisie 2006/241/ES z 24. marca 2006 o určitých ochranných opatreniach so zreteľom na určité produkty živočíšneho pôvodu pochádzajúce z Madagaskaru, s výnimkou produktov rybolovu (2) sa zakazuje dovoz produktov živočíšneho pôvodu do Únie, s výnimkou produktov rybolovu a slimákov, pochádzajúcich z Madagaskaru.

               (2)

               Madagaskar vyjadril záujem o vývoz guána do Únie.

               (3)

               V nariadení Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených pre ľudskú spotrebu (3), sa stanovuje, že dovoz a tranzit živočíšnych vedľajších produktov a spracovaných výrobkov sa majú zakázať, ak nie sú v súlade s uvedeným nariadením.

               (4)

               Podľa nariadenia (ES) č. 1774/2002 je hnoj materiál patriaci do kategórie 2. Definícia hnoja uvedená v prílohe I k uvedenému nariadeniu sa vzťahuje aj na guáno, ktoré môže byť buď nespracované, alebo spracované v súlade s kapitolou III prílohy VIII k uvedenému nariadeniu. V časti III uvedenej kapitoly sa stanovuje, že uvádzanie guána na trh nepodlieha žiadnym podmienkam týkajúcim sa zdravia zvierat.

               (5)

               V nariadení (ES) č. 1774/2002 sa okrem toho stanovuje, že ustanovenia uplatniteľné na dovoz produktov uvedených v jeho prílohách VII a VIII z tretích krajín nemajú byť výhodnejšie alebo nevýhodnejšie ako tie, ktoré sú uplatniteľné na výrobu a predaj týchto produktov v Únii.

               (6)

               Preto by už dovoz guána z Madagaskaru nemal byť zakázaný.

               (7)

               Rozhodnutie 2006/241/ES by sa preto malo zodpovedajúcim spôsobom zmeniť a doplniť.

               (8)

               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO ROZHODNUTIE:
   Článok 1
   Článok 1 rozhodnutia 2006/241/ES sa nahrádza takto:

      „Článok 1
      Toto rozhodnutie sa uplatňuje na produkty živočíšneho pôvodu z Madagaskaru, s výnimkou produktov rybolovu, slimákov a guána.“

   Článok 2
   Toto rozhodnutie je určené členským štátom.

      V Bruseli 8. októbra 2010

            Za Komisiu

         John DALLI

            člen Komisie

      (1)  Ú. v. ES L 24, 30.1.1998, s. 9.

      (2)  Ú. v. EÚ L 88, 25.3.2006, s. 63.

      (3)  Ú. v. ES L 273, 10.10.2002, s. 1.